KKR-এ বাংলাদেশি! শাহরুখ খানকে ‘গদ্দার’ বলে কটাক্ষ BJP নেতার

ওয়েব ডেস্ক: সর্বোচ্চ টাকা হাতে নিয়ে মিনি-নিলামে ঝড় তুলেছিল কলকাতা নাইট রাইডার্স (Kolkata Knight Riders)। একঝাঁক ক্রিকেটারকে নিয়ে দলে ভারসাম্য ফিরিয়ে এনেছে কিং খানের ফ্র্যাঞ্চাইজি। শ্রীলঙ্কার মাথিশা পাথিরানার পাশাপাশি বিদেশি পেসার হিসেবে দলে নেওয়া হয়েছে বাংলাদেশের মুস্তাফিজুর রহমানকে (Mustafizur Rahman)। আর সেই নিয়েই চলছে বিতর্ক। ভারত-বাংলাদেশ সম্পর্ক (India-Bangladesh Relation) যখন তলানিতে, তখন বাংলাদেশি ক্রিকেটাররের আইপিএল (IPL) খেলা নিয়ে প্রশ্ন তুলছেন অনেকেই। আর এবার এই ইস্যুতে দলের মালিক শাহরুখ খানকে (Shah Rukh Khan) ‘গদ্দার’ বলে কটাক্ষ করলেন এক বিজেপি নেতা।

বাংলাদেশের সংখ্যালঘু হিন্দুদের উপর বাড়তে থাকা নিপীড়নের মাঝে নাইট ফ্র্যাঞ্চাইজিতে মুস্তাফিজুরকে নেওয়ার সিদ্ধান্তের কড়া সমালোচনা করেছেন উত্তরপ্রদেশের (Uttar Pradesh) বিজেপি (BJP) নেতা সঙ্গীত সোম (Sangeet Som)। মিরাটে এক জনসভায় তিনি কিং খানকে আক্রমণ করে বলেন, “একদিকে বাংলাদেশে হিন্দুদের হত্যা করা হচ্ছে, আর অন্যদিকে আইপিএলে বাংলাদেশের ক্রিকেটার কেনা হচ্ছে। দেশদ্রোহী অভিনেতা শাহরুখ খান ৯ কোটি টাকায় বাংলাদেশি ক্রিকেটারকে কিনেছেন।”

আরও পড়ুন: ২০২৫-এ টেস্ট অবসর, ২০২৬-এর কী প্ল্যান? জানিয়ে দিলেন কোহলি

এখানেই থেমে থাকেননি তিনি। পদ্ম শিবিরের এই নেতা আরও বলেন, “এ ধরনের দেশদ্রোহীদের এই দেশে থাকার অধিকার নেই।” সঙ্গীত সোম এর পরেই বলেন, “দেশের মানুষই আপনাকে এত উঁচুতে পৌঁছে দিয়েছে। আপনি যা উপার্জন করেন তা এই দেশ থেকেই পান। অথচ আপনি দেশের সঙ্গে বিশ্বাসঘাতকতা করছেন।” এছাড়াও মুস্তাফিজকে হুঁশিয়ারি দিয়ে তিনি বলেন, “ভারতে এলে বিমানবন্দর থেকেও বেরোতে পারবেন না।” যদিও শাহরুখ খান বা নাইট ফ্র্যাঞ্চাইজির তরফে এই রাজনৈতিক কটাক্ষের জবাবে এখনও কিছু মন্তব্য সামনে আসেনি।